Pošehonje (lidn)

**Pošehonje** () om Venäman lidn da lidnankund Jaroslavlin agjan pohjoižes. Se om Pošehonjen rajonan administrativine keskuz.

## Istorii
Eländpunkt mainitaškanzi kuti *Pertom*-žilo (, Pertomk-jogen mödhe) vspäi 1680, konz sodavejan kancelärii radaškanzi. Žilo sai Jaroslavlin agjan (gubernijan) makundan lidnan statusad vl 1777 nügüdläiženke nimenke amuižen tahondan mödhe Šeksnanjogen *Šehon*'-paginnimitusespäi. 19. voz'sadal lidn šingotihe nahkan pramozlal, lehtezkuldan i lehtezhobedan tehmižel, torguindrivil.

Vll 1918−1992 lidnan nimi oli *Pošehonje-Volodarsk* () riktud revolücijan V. Volodarskii-šingotajan muštoks. Lidnan landšaft i znamoičend vajehtihe vn 1941 Ribinskan vezivaradimen täutmižen jäl'ghe, laivansauvomine oli šingotadud i sätihe kaht ut sildad «Čerepovec — Ribinsk»-avtotel surenzoittud jogiš päliči. Pošehonjen saguden sijaline pästand oli 1960−1990-nzil vozil, jäihe vaiše fotokuvid muzejas.

Pošehonje šingotase mecan ümbriradmižel, sömtegimištol (kalategim, leibänedheotand, konditerižed tegesed), maižandusel (lindfabrik), omblendfabrikal da turizmal. Vezituršhan «rezidencii» om avaitud lidnas.

## Geografijan andmused

Lidn sijadase rajonan keskuzpalas, Sogož-jogen hural randal ( 129 km pitte, Volgan hurapol'ne bassein) sen da huran Sog-ližajogen () lanktendan (estuarijan) sijas Ribinskan vezivaradimhe (keskmäine tazopind 102 m), kümnes kilometras merospäi, 110 m ü.m.t. keskmäižel korktusel.

Matkad Jaroslavlihesai om 108 km suvipäivnouzmha orhal vai 136 km avtol. Lähembaine lidn om Ribinsk 53 km suvhe orhal vai 71 km avtotedme.

## Tobmuz
Pošehonje om lidnankundan üks'jäižeks eländpunktaks.

Lidnankundan tobmuden pämez' om sen Administracijan pämez'. Municipaližen nevondkundan ezimez' om Aleksei Tretjakov vn 2023 elokuspäi.

## Eläjad
Vn 2010 Venäman rahvahanlugemižen mödhe lidnan eläjiden lugu oli 6 084 ristitud, rajonan kaks' videndest, vn 2021 — 5 150 ristitud. Vl 2017 lidnan ristitišt oli 5 867 eläjad. Kaikiš suremb lidnan ristitišt oli läz kahesad tuhad eläjid vll 1959−1996 (8 042 rist. vl 1989).

Rahvahad (enamba 0,4 % vl 2021): venälaižed — 97,7 %, ukrainalaižed — 0,5 %, toižed rahvahad — 1,0 %, rahvahuden ozutandata — 0,8 %.

Ortodoksižen hristanuskondan kaks' pühäpertid oma väges: Eläban Eziauguižen Stroican päjumalanpert' (1717) i Pühän Jumalanmaman Emäganpäivän jumalanpert' (1822). Niiden ližaks Raštvoiden päjumalanpert' (1864−1883) ei ole kaičenus, poukahtihe 1930-nzil vozil, vaiše kellčuhunduz jäi sišpäi i seižub ph. Stroican päjumalanpertinno.

## Openduz
Lapsiden opendusen aluzkundad oma nell' nimitadud i nomeruidud päivkodid (nomer 2, 3, 7, 8), kaks' keskškolad (nomer 1 i 2), škol-internat, lapsiden sädamižen *Edel'veis*-keskuz, čomamahtoiden škol, lapsiden da norišton sportškol.

Pošehonjen agrariž-politehnine kolledž om lidnan professionaližen opendusen aluzkundaks.

## Galerei

Историко-краеведческий музей Пошехонья.JPG|Kodirandantedištandmuzei (2012)
Poshekhonye - central square - shopping arcade and Trinity Church - DSCF5512.JPG|Eläban Eziauguižen Stroican päjumalanpert' i torguindrived, vn 2012 nägu
Poshekhonye, Yaroslavl Oblast, Russia, 152850 - panoramio - Andris Malygin (9).jpg|Sidon pert' vl 2011
Poshekhonye - Soga Hotel - DSCF5440.JPG|«Soga»-adivpert' (2012)
Poshekhonye bus station - DSCF5417.JPG|Avtobusstancii vl 2012


## Homaičendad


## Irdkosketused
* Pošehonjen lidnankundan tobmuden sait (''admgorposh.ru'').